Arkivkode: 21/01347-74

# Regler om krav til gjennomføring av fjernmøter i bispedømmerådene

Fastsatt av Kirkerådet 21. september 2024.

## § 1. *Beslutning om fjernmøte*

Bispedømmerådet kan vedta at et ordinært bispedømmerådsmøte skal avholdes som fjernmøte. Vedtak om fjernmøte kan omfatte ett eller flere slike møter. Avgjørelse om hastefjernmøte besluttes av lederen av bispedømmerådet.

## § 2. *Krav til fjernmøter*

Ved fjernmøte skal alle møtedeltakerne kunne se, høre og kommunisere med hverandre. I særlige tilfeller kan bispedømmerådet fravike kravet om at alle møtedeltakerne skal kunne se hverandre.

Det skal legges til rette for at skriftlige avstemninger kan gjennomføres gjennom elektronisk løsning som ivaretar prinsippet om hemmelig avstemning.

Bispedømmerådet fastsetter hvordan et fjernmøte skal gjennomføres.

## § 3. *Gjennomføring av møter for åpne dører*

Når møtet holdes for åpne dører, skal det være mulig for tilhørere å følge med på møtet via skjermoverføring eller på annen måte via internett. Bispedømmerådet fastsetter hvordan det skal legges til rette for overføring av møtet.

## § 4. *Gjennomføring av møter for lukkede dører*

Før bispedømmerådet gjennomfører fjernmøte i saker som av personvernhensyn skal lukkes for allmennheten, skal bispedømmerådet ha vurdert sårbarhet og risiko i tekniske løsninger og møtelokalitetenes egnethet.

Dersom et bispedømmerådsmedlem skal logge seg på en løsning på internett, skal vedkommende autentisere seg elektronisk i to trinn. Deltakelse i møtet skal kunne dokumenteres i etterkant ved bruker-ID og tidspunkt for deltakelsen. Det skal være mulig å lagre et opptak av møtet. Slike opptak skal slettes etter 3 måneder.

Dersom flere bispedømmerådsmedlemmer er til stede i et lokale hvor det gjennomføres fjernmøte, skal det oppnevnes en assisterende møteleder.

Den enkelte møtedeltaker har et ansvar for at utenforstående ikke kan få med seg det som blir sagt i møtet.

##

## § 5. *Krav til gjennomføring av hastefjernmøter*

Ved hastefjernmøter har lederen av bispedømmerådet ansvar for at disse gjennomføres på en betryggende måte og for at det er mulig for tilhørere å følge med på møter som holdes for åpne dører.